Ísland Got Talent áheyrnarprufur í Borgarnesi Stöð 2 stendur fyrir einni stærstu hæfileikakeppni sem fram hefur farið hér á landi í vetur sem ber heitið „ Ísland Got Talent “ . Keppni af þessu tagi og með sama nafni hefur farið fram í þjóðlöndum um allan heim en þetta er í fyrsta skipti sem hún fer fram hér á landi . Keppnin hefst með áheyrnarprufum sem fara fram í öllum landshlutum og á Vesturlandi fer prufan fram í Hjálmakletti í Borgarnesi þriðjudaginn 1. október næstkomandi . Prufurnar hefjast klukkan 16 og standa yfir fram eftir kvöldi . Skráning fer fram á vefsíðunni www.stod 2. is / talent Í tilkynningu frá stjórnendum þáttarins segir að leitað sé eftir hæfileikaríku fólki sem vill setja á svið skemmtilegt atriði sem geti verið söngur , dans , uppistand , hljóðfæraleikur , leikþáttur , íþróttaatriði , áhættuatriði , töfrabrögð , sirkusatriði , gæludýragrín og í raun hvað sem fólki dettur í hug . Fólk á öllum aldri á þátttökurétt í keppninni sem getur tekið þátt eitt og sér , í pörum eða í litlum og stórum hópum . Krafan er hins vegar sú að atriðin hljóti náð dómnefndar sem skipuð er tónlistarfólkinu Bubba Morthens , Þórunni Antoníu , Jóni Jónssyni auk Þorgerðar Katrínar Gunnarsdóttur , fyrrverandi menntamálaráðherra . Stjórnandi þáttarins er Auðunn Blöndal . Áheyrnarprufum lýkur um miðjan október en sýningar á þáttaröðinni hefjast í desember . Til mikils er að vinna í keppninni en siguratriðið fær í sinn hlut 10 milljónir króna . Sjá nánar auglýsingu í Skessuhorni sem kom út í morgun .